作者:顧況
標題:雜曲歌辭：遊子吟
內容:故櫪思疲馬，故巢思迷禽。浮雲蔽我鄉，躑躅遊子吟。遊子悲久滯，浮雲鬱東岑。客堂無絲桐，落葉如秋霖。艱哉遠遊子，所以悲滯淫。一為浮雲詞，憤塞誰能禁。馳暉百年內，惟願展所欽。胡為不歸歟，坐使年病侵。未老霜繞鬢，非狂火燒心。太行何艱哉，北斗不可斟。夜晴星河出，耿耿辰與參。佳人夐青天，尺素重於金。泬寥群動異，眇默諸境森。苔衣上閑階，蜻蛚催寒砧。立身計幾誤，道險無容針。三年不還家，萬裡遺錦衾。夢魂無重阻，離憂因古今。胡為不歸歟，孤負丘中琴。腰下是何物，牽纏曠登尋。朝與名山期，夕宿楚水陰。楚水殊演漾，名山杳嶇嶔。客從洞庭來，婉孌瀟湘深。橘柚在南國，鴻雁遺秋音。下有碧草洲，上有青橘林。引燭窺洞穴，淩波睥天琛。蒲荷影參差，鳧鶴雛淋涔。浩歌惜芳杜，散發輕華簪。胡為不歸歟，淚下沾衣襟。鳶飛戾霄漢，螻蟻制鱔鱘。赫赫大聖朝，日月光照臨。聖主雖啟迪，奇人分堙沉。層城發雲韶，玉府鏘球琳。鹿鳴志豐草，況複虞人箴。